நேற்றுதான் தேர்வு முடிந்திருந்தது ரமேஷுக்கு. படிப்பில் அதிக அக்கறை எடுத்துவரும் மகனைக் குறித்து பெருமிதம் அடைந்தார் தாய் மரகதம். இனி வேலை தேடப்போவதாகச் சொல்லி விட்டான் மகன். குழந்தையாக இருந்தபோதே தந்தையை இழந்து, தந்தை முகம் பாராமலேயே கடந்த 20 ஆண்டுகள் வளர்ந்துவிட்ட ரமேஷ், சுட்டித்தனத்திற்கு பெயர்போனவன்தான். தேர்வுகள் முடிந்த அடுத்த நாள் காலை, தாய் விழிப்பதற்கு முன்னரே எழுந்துகொண்ட ரமேஷ், வீதியில் உள்ள குழாயில் போய் தண்ணீர் பிடித்து வந்தான். அவனே வீட்டையும் பெருக்கி, சுத்தம் செய்துவிட்டு, பால் வாங்கிவர கடைக்குச் சென்றான். அம்மாவுக்கு ஒரே வியப்பு.